ทุนสำรองประเทศเพิ่ม 2,000 ล้านเหรียญสหรัฐ
ธปท.เผยทุนสำรองประเทศเพิ่ม 2,000 ล้านเหรียญสหรัฐ อยู่ที่ระดับ 1.573 แสนล้านเหรียญสหรัฐ
28 ส.ค. 2558

ธปท.เผยทุนสำรองประเทศเพิ่ม 2,000 ล้านเหรียญสหรัฐ อยู่ที่ระดับ 1.573 แสนล้านเหรียญสหรัฐ 
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 21ส.ค. 2558 ที่ผ่านมาอยู่ที่ระดับ 1.573 แสนล้านเหรียญสหรัฐ หรือ ประมาณ 5.612 ล้านล้านบาท เพิ่มขึ้น 2,000 ล้านเหรียญสหรัฐ หรือ ประมาณ 7.1 หมื่นล้านบาท หากคิดอัตราแลกเปลี่ยนที่เคลื่อนไหวเปิดตลาดเช้านี้ที่ระดับ 35.66 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.553 แสนล้านเหรียญสหรัฐ หรือประมาณ 5.475 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.56 หมื่นล้านเหรียญสหรัฐ ลดลง 1,700 ล้านเหรียญสหรัฐ จากสัปดาห์ก่อนหน้าที่ 1.73 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.729 แสนล้านเหรียญสหรัฐ
นักค้าเงินธนาคารพาณิชย์ คาดว่ามีความเป็นไปได้ว่าทุนสำรองฯที่เพิ่มขึ้นเป็นผลจากการที่ทางการเข้าดูแลเงินบาทที่อาจจะดูอ่อนค่าลงเร็วเกินไป ไม่ให้ผันผวนมากนักจนส่งผลกระทบต่อความสมดุลของเศรษฐกิจภาพรวม โดยการเข้าซื้อเงินเหรียญสหรัฐเข้าเก็บในทุนสำรองฯ
อย่างไรก็ดีวันนี้(28ส.ค.)เงินบาทเปิดตลาดที่ระดับ 35.66 บาท/เหรียญสหรัฐ แต่หลังธปท.ประกาศมาตรการผ่อนผันเงินทุนเคลื่อนย้ายเพิ่มเติม โดยเปิดให้นักลงทุนรายย่อยออกไปลงทุนในต่างประเทศได้ทุกประเภทได้เองดโดยไม่ต้องคนกลางเหมือนในอดีต ซึ่งจะเริ่มบังคับใช้ปี 2559 เป็นต้นไป เมื่อช่วงเวลาประมาณ 11.00น. ค่าเงินบาทก็อ่อนค่ารับข่าวการผ่อนผันของธปท.ลงไปอ่อนคาสุดของวันที่ระดับ 35.86 บาท/เหรียญสหรัฐ ซึ่งตั้งแต่ต้นปีถึงปัจจุบันเงินบาทอ่อนคาลงไปแล้ว 8% เมื่อเทียบกับเงินเหรียญสหรัฐ
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.455 ล้านล้านบาท ลดลงจากสัปดาห์ก่อนหน้าที่ 1.487 ล้านล้านบาท คาดสภาพคล่องลดลงตามภาวะเศรษฐกิจที่ชะลอต่อเนื่อง